A tamas que o DNA se troba en forma d'una doble cadena antiparalela en a celula (dsDNA, «double stranded DNA»), l'ARN gosa ser-ie present en forma de cadena sencilla (ssRNA, «single stranded RNA»), estando que ista ye a suya forma per muito más freqüent, anque ta diferents funcions y en bells fenomenos conoixius d'a biolochía molecular, moleculas pereixederas e intermediarios d'ARN de dos cadenas (dsRNA) se gosan sintetizar. A demés, e ista ye a diferencia que gosa condicionar todas as altras, os nucleotidos d'ARN se forneixen dencima d'una pentosa que ha nombre ribosa que les fa de bastida prencipal, y que lieva o grupo hidroxilo (-OH) en totz os suyos atomos de carbonio per contraposición con as desoxirribosas, que fan parte de l'ADN, que careixen d'un atomo d'oxicheno en comparanza. A tercer diferencia prencipal d'entre ARN y ADN ye en os quatre tipos de bases nitrochenadas que poseyen: adenina, uracilo, citosina y guanina en l'ARN, y adenina, timina, citosina y guanosina en l'ADN, estando diferent que l'ARN tiene uracilo por cuentas de timina.